РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/288-17

13. децембар 2017. године

Б е о г р а д

ЗАПИСНИК 35. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 13. ДЕЦЕМБРА 2017. ГОДИНЕ

Седница је почела у 14,05 часова.

Седници је председавала др АлександраТомић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић, Зоран Красић, Милорад Мирчић, Милорад Мијатовић, Момо Чолаковић и Војислав Вујић.

Седници су присуствовали заменици чланови Одбора: Ђорђе Милићевић (заменик Душана Бајатовића) и Горица Гајић (заменик Милана Лапчевића).

Седници нису присуствовали чланови Одбора: Саша Радуловић, Горан Ћирић и Золтан Пек, нити њихови заменици.

Седници је присуствовала и народни посланик Марија Јањушевић.

Председница Одбора је предложила да се предлог дневног реда седнице Одбора допуниса четвртом тачком дневног реда: „Утврђивање Предлога одлуке о престанку функције члана Комисије за хартије од вредности“, са образложењем да је Жарко Милићевић, члан Комисије за хартије од вредности, Народној скупштини поднео 13. новембра 2017. године оставку на функцију члана Комисије за хартије од вредности, из личних разлога (примљена под 11 Број 118-3474/17).

На предлог председника, Одбор је већином гласова (11 гласова „за“ и једним чланом одбора који није искористио своје право да гласа) утврдио следећи

Д н е в н и р е д:

1. Разговор са кандидатима за избор председника Савета гувернера Народне банке Србије и директора Управе за надзор над финансијским институцијама;
2. Утврђивање Предлога одлуке о избору председника Савета гувернера Народне банке Србије;
3. Утврђивање Предлога одлуке о избору директора Управе за надзор над финансијским институцијама Народне банке Србије;
4. Утврђивање Предлога одлуке о престанку функције члану Комисије за хартије од вредности, Жарку Милићевићу.

**Прва тачка дневног реда:** Разговор са кандидатима за избор члана Савета гувернера Народне банке Србије

 Председник Одбора је подсетила чланове да је Одбор, у складу са чланом 27. став 3. Закона, на 30. седници одржаној 14. новембра 2017. године, констатовао да је досадашњем председнику Савета гувернера Народне банке Србије др Небојши Савићу и директору Управе за надзор над финансијским институцијама Ђорђу Јевтићу престала функција истеком мандата, 13. новембра 2017. године.

 На основу овлашћења из члана 21а став 3. и члана 22. Закона о Народној банци Србије Одбор је, дописом 14. новембра 2017. године, упутио позив посланичким групама у Народној скупштини да до 29. новембра 2017. године предложе у писаној форми кандидата за избор председника Савета гувернера и директора Управе за надзор над финансијским институцијама.

 Писани предлог за кандидате за наведене функције доставиле су:

- Посланичка група Српска напредна странка, која је за кандидата за председника Савета предложила др Небојшу Савића, а за директора Управе за надзор над финансијским институцијама Жељка Јовића, и

- Посланичка група Двери, која је за кандидата за председника Савета гувернера и за директора Управе за надзор над финансијским институцијама предложила др Предрага Митровића.

У складу са чланом 203. став 3. Пословника Народне скупштине, Одбор је на овој седници организовао разговор са кандидатима за члана Савета гувернера Народне банке Србије и директора Управе за надзор над финансијским институцијама Народне банке Србије.

 Одбор је, најпре, обавио разговор са др Небојшом Савићем, кандидатом за председника Савета гувернера Народне банке Србије.

 Питања кандидату поставили су Милорад Мирчић, Момо Чолаковић, Зоран Красић и Горан Ковачевић.

 Милорад Мирчић је поставио питања која су се односила на оправданост емитовања хартија од вредности, када ће грађинима бити омогућено да купују хартије од вредности са својих рачуна и да ли је кандидат спреман да сноси личну одговорност ако би дошло до супротних ефеката мера које предвиђа Народна банка Србије.

 Момо Чолаковић је затражио одговоре на тему решавање проблема грађана у вези стамбених кредита у швајцарским францима и кредитирању старих лица.

 Зоран Красић је истакао да је Савет НБС морао да упозори Владу и јавност о правој висини јавног дуга и неконтролисаном задуживању државе ради раздуживања скупљих кредита који се исплаћују из буџета, тј.новцем грађана.

 Горан Ковачевић је похвалио рад Народне банке Србије и Савета гувернера, чији је председник у претходних пет година био др Небојша Савић.

 Др Небојша Савић је потврдио чврсто веровање у оправданост емитовања хартија од вредности, говорио је о напорима које НБС улаже да би грађани вратили поверење у банке, опредељеност НБС да не излази из оквира закона, као и о монетарној политици земље и стабилном курсу динара.

 Жељко Јовић, који је предложен за директора Управе за надзор над финансијским институцијама Народне банке Србије, одговарао је на питања која су му постављали Горица Гајић, Зоран Красић, Горан Ковачевић и Милорад Мирчић.

 Горица Гајић је питала због чега је Народна банка, односно Сектор за контролу пословања банака у оквиру НБС, дозволила да домаће банке пропадну, због чега НБС није реаговала и даље не реагује када су проблематични кредити у питању, као и због чега није ништа предузето да се поменутим банкама помогне.

 Жељко Јовић је дао објашњење да је ово није проблем само у Србији, већ да је то питање банкарског система и у свету. Све што се дешавало је последица лоше праксе у предходном периоду, да је за сваку делиценцирану банку урађена студија случаја да би видели где су највећи изазови и највећи проблеми. НБС, као супервизор, не може заменити органе корпоративног управљања и власника банака јер постоји граница до које супервизор реагује.

 Горан Ковачевић је истакао да је финансијско тржиште само по себи проблематично. Похвалио је храброст кандидата и његову спремност да преузме тако одговорну функцију.

 Милорад Мирчић је питао шта ће НБС урадити ако се након спроведеног и завршеног стечајног поступка докаже да је банка која је делиценцирана била ликвидна и на који начин ће запослени и руководство у тим банкама бити обештећени. Затражио је мишљење кандита о ситуацији у Комерцијалној банци.

 Жељко Јовић је одговорио да је на власнику, тј. већинском акционару да одлучи каква ће структура капитала бити у Комерцијалној банци и какав ће бити њен коначан статус. Супервизор не може вршити утицај на то ко ће бити већински власник неке банке, та је одлука одређена акционарским уговорима банака. Комерцијална банка је, након чишћења биланса од проблематичних кредита, у стабилној ситуацији и има позитиван резултат у комерцијалном делу, а показатељи ризичности су далеко изнад законског минимума.

 Др Предраг Митровић, као кандидат за обе функције које се бирају, истакао је да је урушавање привреде и повећање незапослености у земљи директна последица вођења монетарно кредитне политике Народне банке Србије, да је рад Народне банке под утицајем ММФ-а и Светске банке и да вођена том политиком Народна банка чини штету, јер не користи своја овлашћења на прави начин. Народна банка је задужена за ценовну стабилност и у обавези је да решава проблеме грађана, пре свега проблеме који су настали због стамбених кредита грађана индексираних у швајцарским францима и кредитних обавеза државе (преко 30%) који су индексирани у доларима, а није обезбедила заштиту од валутног ризика.

 Питања кандидату су поставили Горан Ковачевић и Милорад Мирчић, а у дискусији су учествовали и Милорад Мијатовић, Момо Чолаковић, Оливера Пешић, Србислав Филиповић, Марија Јањушевић и Александра Томић.

 Горан Ковачевић је поставио питања о стопи инфлације у Србији и Европској унији, какав је однос између долара и осталих валута и да ли тај однос штети или користи Србији, на који начин НБС може пословним банкама да наређује где ће улагати новац, о каматним стопама у пословним банкама, о камантним стопама по којима се Србија задужује, као и чији је новац који је изнет из земље.

 Др Предраг Митровић је одговорио да су земље Европске уније, вођене пре свега великом незапосленошћу младих и малим привредним растом, донеле одлуку да задужењем код својих банака, тј.емитовањем хартија од вредности, добију повећање новца у оптицају. Србија не треба да следи неолиберални концепт, већ мора да пронађе начин бољег вођења монетарне политике.

 Горан Ковачевић је поновио постављена питања јер на њих није добио одговор, а сматра да су то питања која су важна за функције на које се кандитат пријавио.

 Др Предраг Митровић је рекао да пад курса долара тренутно погодује Србији, али да се не сме занемарити раст цене нафте на светском тржишту. Кредитне линије се узимају на више година и не значи да ће дугорочно Србији то одговарати. Каматна стопа у Европској унији је негативна.

 Милорад Мирчић је поставио питања у вези са емитовањем хартија од вредности под садашњим условима, тражио је мишљење кандидата у вези са актививирањем девизне штедње грађана када је у питању подстицање привредне активности и упитао о мишљењу о девизнм резервама и побољшању контроле новчаних токова.

 Др Предраг Митровић сматра да свако емитовање хартија од вредности значи додатно задуживање државе, а додатним задужењем у динарима морају се измиривати обавезе које су индексиране у еврима или доларима, да је то можда неминовност, али да дугорочно то није добро. Активирање девизне штедње је недовољно, јер је становништво сиромашно. Девизне резерве се не налазе у земљи и висока стопа обавезних резерви није добра, јер се активирају резерве које не стоје у НБС. Курс динара нереално одсликава снагу динара и стање у привреди, а негативно утиче на наше извознике. Приоритет Народне банке треба да буде увођење у финансијску дисциплину.

 Пошто је Одбор обавио разговор са свим кандидатима и утврдио да ли испуњавају услове из члана 20. Закона о Народној банци Србије, прешао је на утврђивање предлога одлуке о избору председника Савета гувернера Народне банке Србије.

**Друга тачка дневног реда:** Утврђивање Предлога одлуке о избору председника Савета гувернера Народне банке Србије

 Након обављеног разговора са предложеним кандидатима, председник Одбора је предложила да се Народној скупштини предложи да се за председника Савета гувернера изабере др Небојша Савић.

 Одбор је, већином гласова (девет „за“, један „против“), утврдио Предлог одлуке о избору др Небојше Савића за председника Савета гувернера Народне банке Србије.

 Одбор је, већином гласова (девет „за“, један „против“), одлучио да Народној скупштини предложи да Предлог одлуке о избору председника Савета гувернера Народне банке Србије донесе по хитном поступку, у складу са чланом 167. Пословника Народне скупштине, како би се што пре обезбедили услови за рад Савета гувернера у пуном саставу.

 За представника предлагача одлуке одређена је др Александра Томић, председник Одбора.

**Трећа тачка дневног реда:** Утврђивање Предлога одлуке о избору директора Управе за надзор над финансијским институцијама Народне банке Србије

 Након обављеног разговора са предложеним кандидатима, председник Одбора је предложила да се Народној скупштини предложи да се за директора Управе за надзор над финансијским институцијама Народне банке Србије изабере Жељко Јовић.

Одбор је, већином гласова (девет „за“, један „против“), утврдио Предлог одлуке о избору Жељка Јовића за директора Управе за надзор над финансијским институцијама Народне банке Србије.

 Одбор је, већином гласова (девет „за“, један „против“), одлучио да предложи Народној скупштини да Предлог одлуке о избору директора Управе за надзор над финансијским институцијама Народне банке Србије донесе по хитном поступку, у складу са чланом 167. Пословника Народне скупштине, како би се што пре обезбедили услови за рад Управе за надзор над финансијским институцијама.

 За представника предлагача одлуке одређена је др Александра Томић, председник Одбора.

**Четврта тачка дневног реда:** Утврђивање Предлога одлуке о престанку функције члану Комисије за хартије од вредности Жарку Милићевићу

ЖаркоМилићевић, члан Комисије за хартије од вредности, поднео је Народној скупштини 13. новембра 2017. године оставку на функцију члана Комисије за хартије од вредности, из личних разлога (примљена под 11 Број 118-3474/17).

Чланом 245. став 2. Закона о тржишту капитала („Службени гласник РС“, бр. [31/11](http://we2.cekos.com/ce/index.xhtml?&file=f81630&action=propis&path=08163001.html&domen=0&mark=false&query=Zakon+o+tr--3--i--1--tu+kapitala&tipPretrage=1&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-), [112/15](http://we2.cekos.com/ce/index.xhtml?&file=f115529&action=propis&path=11552901.html&domen=0&mark=false&query=Zakon+o+tr--3--i--1--tu+kapitala&tipPretrage=1&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-) и [108/16](http://we2.cekos.com/ce/index.xhtml?&file=f123018&action=propis&path=12301801.html&domen=0&mark=false&query=Zakon+o+tr--3--i--1--tu+kapitala&tipPretrage=1&tipPropisa=1&domen=0&mojiPropisi=false&datumOd=&datumDo=&groups=-%40--%40--%40--%40--%40-)) утврђено је да председника и чланове Комисије бира и разрешава Народна скупштина на предлог надлежног радног тела за послове финансија Народне скупштине Републике Србије.

Чланом 249 став 2. Закона о тржишту капитала утврђено је да одлуку о престанку функције члана Комисије доноси Народна скупштина, којом утврђује и дан престанка функције.

 На предлог председника, Одбор је, на основу члана 249. став 2. Закона о тржишту капитала, члана 55. и члана 203. ст. 2. и 3. Пословника Народне скупштине, већином гласова (девет „за“, и једним чланом одбора који није искористио своје право да гласа), утврдиоПредлог одлуке о престанку функције члана Комисије за хартије од вредности.

 На предлог председника, Одбор је већином гласова (девет „за“, један „против“), одлучио да предложи Народној скупштини да Предлог одлуке о престанку функције члана Комисије за хартије од вредности донесе по хитном поступку, у складу са чланом 167. Пословника Народне скупштине.

 За представника предлагача одлуке одређена је др Александра Томић, председник Одбора.

 Седница је завршена у 16,40 часова.

 Седница је тонски снимана.

 СЕКРЕТАР ПРЕДСЕДНИК

 Љиљана Милетић Живковић др Александра Томић